‘আজান’ বিতর্কে এখনও শিরোনামে সোনু নিগম। যদিও তিনি আগেই বলেছেন, ‘‘আমার মন্তব্যে কেউ ব্যথিত হলে আমি দুঃখিত। কারও ভাবাবেগে আঘাত করতে চাইনি।’’ তবে গোটা বিষয়টি থেকে তিনি যে এখনও বেরিয়ে আসেননি তার প্রমাণ মিলল সোনুর রবিবারের টুইটে। এ দিন সকালে টুইটারে আজানের একটি ভিডিও পোস্ট করেন গায়ক। কোথায়, কখন, কবে এই আজান রেকর্ড করেছিলেন সে বিষয়ে কোনও তথ্য টুইটারে দেওয়া নেই। ক্যাপশনে শুধু লেখা রয়েছে, ‘গুড মর্নিং ইন্ডিয়া’। যা দেখে ইন্ডাস্ট্রির একটা বড় অংশ বলছেন, এ যেন জোর করে খবরে থাকার চেষ্টা! তবে এ দিনের টুইট কেন করলেন, তা নিয়ে এখনও পর্যন্ত মুখ খোলেননি সোনু স্বয়ং।   মুম্বইতে সোনু যেখানে থাকেন তার ঠিক সামনেই একটি মসজিদ রয়েছে। প্রতি দিন ভোরে আজানের শব্দে তাঁর ঘুম ভাঙে, দিন কয়েক আগে এমনটাই তিনি দাবি করেছিলেন সোশ্যাল মিডিয়ায়। তিনি লেখেন, তিনি মুসলিম নন। অথচ প্রতি দিন সকালে আজানের আওয়াজে তাঁর ঘুম ভাঙে। এর পরেই তাঁর প্রশ্ন, ‘জোর করে এ ভাবে ধর্মের সশব্দ ঘোষণা প্রসঙ্গত আজান বিতর্কে সোনুকে হুমকি দিয়ে পশ্চিমবঙ্গের সংখ্যালঘু কাউন্সিলের সভাপতি আতিফ আলি আল কাদরি বলেছিলেন, ‘‘যদি কেউ সোনুর মাথা কামিয়ে গলায় জুতোর মালা পরিয়ে দিতে পারেন, তাঁকে ১০ লক্ষ টাকা পুরস্কার দেওয়া হবে।’’ এই মন্তব্যে মাথা ন্যাড়া করে গত বুধবার সংবাদমাধ্যমের সামনে এসে সোনু বলেন, ‘‘এই ধর্মান্ধতার বিরুদ্ধে আমাদের লড়াই করা উচিত।’’ যদিও পরে বেশ কিছুটা সুর নরম করেন। কিন্তু নতুন করে ফের কেন আজান পোস্ট করলেন তার কোনও ব্যখ্যা এখনও পর্যন্ত পাওয়া যায়নি।